半江遇風濤其勢危甚晚示同舟
作者：趙蕃
朝代：宋

paragraphs: 言歸固多欣，值險輒大怖。
方趨順風捷，忽與犇濤遇。
得非蛟龍爭，無乃雷霆怒。
我舟僅如掌，我命且如縷。
何止失人色，殆欲成狼顧。
神明力扶持，生死費調護。
平生素多艱，安坐乃其處。
便哦歸來辭，勿草遠遊賦。
同行信同憂，相唁勞相諭。
急反浪頭魂，還尋酒中趣。